FC Barcelonankin havitteleman Timo Stavitskin uhkapeli kannatti – ”Todella iloinen siitä, miten tässä kävi”

Timo Stavitski siirtyy kovalla summalla Ranskan pääsarjaan.

Joskus siirto napapiirin tuolle puolen kannattaa. Timo Stavitski jätti HJK:n organisaation taakseen tasan 13 kuukautta sitten ja siirtyi Rovaniemen Palloseuraan. 18-vuotiaan lahjakkuuden uhkapeli palkittiin eilen, kun siirto Ranskan pääsarjaseura SM Caeniin varmistui.

– Todella upea juttu, että näin kävi. Odotan innolla tulevia vuosia, Ranskasta tavoitettu Stavitski kertoi Ilta-Sanomille.

Suomalainen solmii 4,5 vuoden mittaisen sopimuksen ranskalaisseuran kanssa. Caen on Ligue 1:ssä seitsemäntenä. Se on pelannut pääsarjassa yhtäjaksoisesti kaudesta 2014–15 lähtien.

Siirtosumma on muhkeat 600 000 euroa. Se on hulppea korvaus RoPSille, joka on tottunut saamaan lähinnä viisinumeroisia siirtosummia – jos sitäkään. Seuran tekemä kehitystyö ja panostus nuoriin pelaajiin kantaa hedelmää. Kesällä Robert Taylor lähti kelpo summalla Ruotsiin AIK:hon.

– Olin RoPS-siirtoon saakka asunut vanhemmillani. Kyllä se viime talvena mietitytti, että kannattaako heti kotoa pois muuttaessa lähteä Tukholmaakin kauemmaksi ja napapiirin taakse. Mutta kyllä se todella kannatti. Iso kiitos koko RoPSin organisaatiolle, etenkin Juha Maliselle ja (kakkosvalmentaja) Matti Kilpelälle, Stavitksi sanoi.

Stavitski (vas.) kieltäytyi FC Barcelonan tarjouksesta.­

Stavitski ja RoPS sanoivat kaupan yhteydessä ei FC Barcelonalle. Alle 19-vuotiaiden maajoukkuepelaaja kävi marraskuussa näytillä Espanjan jalkapallojätissä. Barcelonan kakkosjoukkue tarjosi RoPS:lle merkittävästi huonompaa siirtokorvausta Stavitskista, mutta viimeisen sanan sanoi pelaaja itse.

– Mitään takeitahan ei tietenkään ole Ranskassakaan peliajasta, mutta halusin siirtyä suoraan ykkösjoukkueeseen.

Laitapelaajana viihtyvä Stavitski teki päättyneellä liigakaudella kolme maalia ja syötti viisi. Vuoristoratamaisesti alkanut kausi tasaantui loppua kohden. Huippuhetki pelaajalle itselleen oli nappisuoritus 4–2-voitossa Interiä vastaan, jossa hän oli mukana joka maalin syntymässä.

– Tasaisuus löytyi kauden edetessä, ja se oli todella tärkeää. Jos olisin jäänyt HJK:hon, minulla olisi ehkä voinut olla mahdollisuus saada peliaikaa, muttei kunnon roolia. RoPSissa sain peliajan lisäksi oikeasti vastuullisen roolin. Olen todella iloinen siitä, miten tässä kävi.